b'\n_START_ARTICLE_\nAle (\xc3\xb8l)\n_START_PARAGRAPH_\nAle er en samlebetegnelse p\xc3\xa5 \xc3\xb8l laget av maltet bygg som g\xc3\xa5r gjennom en gj\xc3\xa6ringsprosess der det er spesielle gj\xc3\xa6rsorter som blir brukt. Dette er varianter av gj\xc3\xa6rsorten Saccharomyces cervisiae Disse gj\xc3\xa6rsortene legger seg p\xc3\xa5 toppen av \xc3\xb8let, og ale kalles derfor ogs\xc3\xa5 for \xc2\xabovergj\xc3\xa6ret \xc3\xb8l\xc2\xbb. Denne gj\xc3\xa6ringsmetoden gir \xc3\xb8let en s\xc3\xb8t, fruktig og fyldig smak. De fleste slag ale inneholder humle, som gir det en bitterhet i smaken, og hjelper til med \xc3\xa5 konservere \xc3\xb8let. Den andre hovedtypen \xc3\xb8l er \xc2\xablager\xc2\xbb som er undergj\xc3\xa6ret, det vil si at det er gj\xc3\xa6ret med en type gj\xc3\xa6r som synker til bunnen av brygget._NEWLINE_Ale er spesielt vanlig i Storbritannia, Irland, Belgia, Tyskland og deler av Canada og USA.\n_START_SECTION_\nBrown Ale\n_START_PARAGRAPH_\nBrown ale er en litt m\xc3\xb8rkere type ale med en mild, ofte n\xc3\xb8tteaktig, smak. De har ofte en relativt lav alkoholprosent. For norske forbrukere er nok Newcastle Brown Ale det mest kjente eksempelet.\n_START_SECTION_\nDark Ale\n_START_PARAGRAPH_\nDark ale er en samlebetegnelse for ale som er sv\xc3\xa6rt m\xc3\xb8rkt, ofte svart i fargen. Denne gruppen inneholder b\xc3\xa5de porter og stout. Stout er mest kjent for det markedsf\xc3\xb8rende merket, Guinness.\n_START_SECTION_\nIrish Red Ale\n_START_PARAGRAPH_\nIrish Red Ale kommer, som navnet sier, opprinnelig fra Irland. Det er r\xc3\xb8dlig av farge, noe som kommer av at bygget blir r\xc3\xb8stet. Dette gj\xc3\xb8r at \xc3\xb8let ofte har en karamellaktig smak som er mindre bitter en engelsk ale.\n_START_SECTION_\nSkotsk ale\n_START_PARAGRAPH_\nSkotsk ale er f\xc3\xb8rst og fremst en betegnelse p\xc3\xa5 sterke, m\xc3\xb8rke \xc3\xb8l med kraftig maltsmak. De kan ofte ha en karamellsmak p\xc3\xa5 grunn av r\xc3\xb8stet malt eller r\xc3\xb8yksmak p\xc3\xa5 grunn av r\xc3\xb8ykt malt. De fleste typer britisk ale blir brygget i Skottland, og ikke alle typene blir regnet som skotsk ale.'